b'\n_START_ARTICLE_\nRadulja\n_START_PARAGRAPH_\nRadulja je 33 kilometrov dolg potok, levi pritok reke Krke na Dolenjskem, ki izvira na skrajnem severozahodu Deben\xc5\xa1kega hribovja na nadmorski vi\xc5\xa1ini 510 m. Voda prite\xc4\x8de na dan iz krednih lapornatih apnencev in starotriadnih karbonatno-silikatnih kamnin. Do Bitnje vasi ima potok dokaj strm padec, tam pa se njegov tok umiri. Najpo\xc4\x8dasneje in v velikih okljukih te\xc4\x8de Radulja med \xc5\xa0tatenberkom in Gostinco, kjer pogosto tudi poplavlja. Nato potok zaide v ozko deber med Homskim hribom in gri\xc4\x8dem, na katerem stojijo ostanki gradu Klevev\xc5\xbe. Tam ustvari prebojno sotesko z ve\xc4\x8d strmci in manj\xc5\xa1imi slapi\xc4\x8di. Na dnu soteske se Radulja v manj\xc5\xa1i akumulaciji ponovno umiri, njen tok pa se obrne za 180 stopinj v smeri Kr\xc5\xa1kega polja. V Krko se izliva vzhodno od Dobrave pri \xc5\xa0kocjanu.'